ET Euroopa Liidu Teataja L 86/75

EUROOPA KESKPANGA SUUNIS,

17. märts 2011,

millega muudetakse suunist EKP/2007/2 üleeuroopalise automatiseeritud reaalajalise brutoarvelduste kiirülekandesüsteemi (TARGET2) kohta

(EKP/2011/2)

(2011/205/EL)

EUROOPA KESKPANGA NÕUKOGU,

võttes arvesse Euroopa Liidu toimimise lepingut, eelkõige selle artikli 127 lõiget 2,

võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikleid 3.1, 17, 18 ja 22,

ning arvestades järgmist:

(1) Euroopa Keskpanga (EKP) nõukogu võttis vastu 26. aprilli 2007. aasta suunise EKP/2007/2 üleeuroopalise automatiseeritud reaalajalise brutoarvelduste kiirülekandesüsteemi (TARGET2) kohta; (1) seda kohaldatakse TARGET2 suhtes, mida iseloomustab ühtne tehniline platvorm, nn ühisplatvorm.

(2) Suunist EKP/2007/2 tuleb muuta, et võimaldada EKP nõukogul otsustada kas teatavatele kõlblikele kesksetele tehingupooltele, millel ei ole krediidiasutusena tegutsemise luba, tuleks ettevaatava meetmena võimaldada TARGET2s üleöölaenu,

ON VASTU VÕTNUD KÄESOLEVA SUUNISE:

Artikkel 1

Suunise EKP/2007/2 muudatused

Suunist EKP/2007/2 muudetakse järgmiselt:

1) artikli 7 lõige 2 asendatakse järgmisega: „2. 24. juuli 2007. aasta otsus EKP/2007/7 TARGET2-ECB tingimuste kohta (2) määratleb EKP tehingupoolte suhtes kohaldatavad kõlblikkuskriteeriumid päevasisese laenu osas. EKP antud päevasisene laen on piiratud asjaomase päevaga ning seda ei ole võimalik pikendada üleöö laenuks.

2) III lisa punkti 3 lisatakse järgmised lõigud: „EKP üldnõukogu võib teha erandi ja vastu võtta eelneva põhjendatud otsuse, millega vabastatakse teatavad tingimustele vastavad kesksed tehingupooled üleöölaenuks pikendamise keelust. Sellised kesksed tehingupooled vastavad mis tahes ajal järgmistele nõuetele: a) on nõuetele vastavad üksused punkti 2 alapunkti e mõttes, tingimusel et need nõuetele vastavad üksused võivad tegutseda kesksete tehingupooltena kooskõlas liidu või riikide asjaomaste õigusaktidega; b) on asutatud euroalal; c) nende üle teostavad järelevalvet ja/või järelevaatamist pädevad asutused; d) nende suhtes kohaldatakse eurodes teenuseid osutavate infrastruktuuride asukohas kehtivaid järelevaatamisnõudeid, võttes arvesse nende jooksvaid muudatusi, mis avaldatakse EKP kodulehel (3); e) neil on kontod TARGET2 maksemoodulis; f) neil on juurdepääs päevasisesele laenule. Nõuetele vastavatele kesksetele tehingupooltele antava üleöö laenu suhtes kohaldatakse käesoleva lisa sätteid (sh, kahtluste ärahoidmiseks, nõuetekohase tagatise sätted). Kahtluste ärahoidmiseks, käesoleva lisa punktides 10 ja 11 sätestatud sanktsioone kohaldatakse juhul, kui nõuetele vastavad kesksed tehingupooled ei maksa neile nende RKP poolt üleöölaenuks pikendatud laenu tagasi.

Artikkel 2

Tagatisfondi kontod ja tasustamine

1. Juhul kui keskne tehingupool on õigusakti alusel, sh järelevaatamise põhjustel, kohustatud pidama tagatisfondi kontot, tuleb sellistelt keskse tehingupoole kontole krediteeritud vahenditelt maksta intressi, mis on põhiliste refinantseerimistehingute määr miinus 15 baaspunkti.

2. Muud keskse tehingupoole tagatisfondi kontole krediteeritud vahendid tuleb tasustada hoiustamise määra alusel.

Artikkel 3

Jõustumine

Käesolev suunis jõustub kahe päeva möödumisel selle vastuvõtmisest. Seda kohaldatakse alates 11. aprillist 2011.

Artikkel 4

Adressaadid ja rakendusmeetmed

1. Käesolev suunis on adresseeritud kõikidele eurosüsteemi keskpankadele.

2. Osalevad RKPd edastavad EKP-le hiljemalt 1. aprillil 2011 meetmete kava käesoleva suunise järgimiseks.

Frankfurt Maini ääres, 17. märts 2011 EKP nõukogu nimel EKP president Jean-Claude TRICHET

(1) ELT L 237, 8.9.2007, lk 1.

(2) ELT L 237, 8.9.2007, lk 71.”;

(3) Kehtivad eurosüsteemi põhimõtted infrastruktuuride asukoha kohta on esitatud EKP kodulehel www.ecb.europa.eu avaldatud järgmistes väljaannetes: a) „Policy statement on euro payment and settlements located outside the euro area”, 3. november 1998; b) „The Eurosystem’s policy line with regard to consolidation in central counterparty clearing”, 27. september 2001; c) „The Eurosystem policy principles on the location and operation of infrastructures settling in euro-denominated payment transactions”, 19. juuli 2007; ja d) „The Eurosystem policy principles on the location and operation of infrastructures settling euro-denominated payment transactions: specification of „legally and operationally located in the euro area” ”, 20. november 2008.”